b'\n_START_ARTICLE_\nA Warrior\'s Call\n_START_SECTION_\nBaggrund\n_START_PARAGRAPH_\nSangen blev til, fordi Mikkel Kessler \xc3\xb8nskede en ny sang til sin indmach i sin kamp mod Andre Ward i Super Six World Boxing Classic-turneringen. Han kontaktede derfor Volbeat, der tog imod opfordringen. Tidligere havde Kessler brugt "Find that Soul" fra Guitar Gangsters & Cadillac Blood._NEWLINE_ Jer er stor fan af boksning og jeg har fulgt Kesslers karriere igennem mange \xc3\xa5r. Det er en stor \xc3\xa6re at kunne st\xc3\xb8tte Kessler p\xc3\xa5 denne m\xc3\xa5de og v\xc3\xa6re en del af boksesportens st\xc3\xb8rste begivenheder._NEWLINE_ \xe2\x80\x94 Michael Poulsen_NEWLINE_If\xc3\xb8lge Poulsen er sangen "en typisk Volbeat sang". Den 21. november 2009 blev sangen offentliggjort ved Kesslers f\xc3\xb8rste kamp i turneringen i Oakland mod Andre Ward. Samtidig blev sangen lagt ud til gratis download p\xc3\xa5 Volbeats hjemmeside, og en "Making of"-video blev lagt online. _NEWLINE_"A Warrior\'s Call" blev inkluderet p\xc3\xa5 Beyond Hell/Above Heaven, der udkom 10. september 2010. Sangen var ogs\xc3\xa5 b-side til f\xc3\xb8rstesinglen "Fallen"._NEWLINE_Sangen blev spillet live f\xc3\xb8rste gang ved en koncert i Tilburg, Holland d. 29. november 2009. Mens sangen blev fremf\xc3\xb8rt kollapsede Poulsen p\xc3\xa5 scenen og m\xc3\xa5tte til behandling p\xc3\xa5 et sygehus. L\xc3\xa6gerne kaldte det influenzalignende symptomer, og Poulsen m\xc3\xa5tte holde pause et par dage efter h\xc3\xa6ndelsen.\n_START_SECTION_\nProduktion\n_START_PARAGRAPH_\n"A Warrior\'s Call" blev skrevet af forsanger og guitarist Michael Poulsen. Sangen blev indspillet i november 2009 i Hansen Studios i Ribe med Jacob Hansen som producer. Kessler var med under indspilningerne, hvor han sange ordene "Fight, Fight, Fight" efter hvert omkv\xc3\xa6d.\n_START_SECTION_\nModtagelse\n_START_PARAGRAPH_\nArtie Lange fra onlinemagasiner Gears of Rock beskrev "A Warrior\xe2\x80\x99s Call" som en "uforglemmelig stadionsang, der er egnet til en hver form for konkurrence". Frank Albrecht fra det tyske musikmagasin Rock Hard kaldte sangen for "et perfekt genbrugsnummer, hvor man virkelig kan finde alle Volbeats kendetegn". Marc Halupczok fra det tyske magasin Metal Hammer kaldte sangen "god, men i forhold til de andre sange fra det kommende album er den gennemsnitlig". _NEWLINE_Politikens anmelder skrev, at Beyond Hell/Above Heaven var det mest "helst\xc3\xb8bte album fra Volbeat... med undtagelse af vederstyggeligheder som hyldestsangen til Mikkel Kessler \xe2\x80\x99A Warrior\xe2\x80\x99s Call\xe2\x80\x99"._NEWLINE_I februar 2012 n\xc3\xa5ede sangen #1 p\xc3\xa5 Billboards Active Rock hitliste. I august 2014 havde sangen solgt 500.000 eksemplarer i USA, hvilket certificerede den til guld.'